Det, der skulle have været en lille hyggelig julesammenkomst med venner, endte natten til lørdag tragisk, da en af gæsterne, en 21-årig mand fra Aalborg, faldt ned fra tredjesalens altan. De unge mennesker var samlet i en lejlighed på Reberbansgade i det centrale Aalborg, da ulykken skete. Den 21-årige blev i forbindelse med faldet hårdt kvæstet og er indlagt på Aalborg Universitetshospital. - Lørdag formiddag har vi heldigvis fået en positiv meddelelse fra sygehuset om hans tilstand, men det ændrer ikke ved, at han er kommet alvorligt til skade, siger vagtchef hos Nordjyllands Politi, Henrik Beck. Foreløbige undersøgelse tyder på, at der er tale om en ulykke, da gelænderet har revet sig løst, hvorefter den 21-årige er faldet ned i en baggård. - Vi skal have fat i eksperter, der skal finde ud af de tekniske ting omkring gelæderet, om det var ordentlig fastgjort og så videre, siger vagtchef Henrik Beck. Politiet har indtil videre afspærret gården og området i Reberbansgade.
En ung mand fra Aalborg er kommet alvorligt til skade, efter han natten til lørdag faldt ned fra en altan.